Šalom ja tere õhtust! Vaatate TV7 Iisraeli Uudiseid Jeruusalemmast.
Tänased tähtsamad uudised:
Iisraeli peaminister Benjamin Netanyahu
ei arva, et välisriikide taotletav kahe riigi lahendus
annaks Iisraelile vajaliku julgeoleku.
Biden'i valitsus kinnitas, et Iisraeli edasine lõimumine Lähis-Itta
sõltub omariikluse võimaldamisest palestiinlastele.
Euroopa Parlament hääletas ülekaalukalt
Iisraeli enesekaitseõiguse poolt,
sidudes mistahes relvarahu Gaza sõjas
Hamasi relvitustamise ja kõikide pantvangide vabastamisega.
Rahvusvaheline surve ei pane Iisraeli loobuma pürgimast täielikule võidule
islamistliku Hamasi üle.
Iisraeli peaminister Benjamin Netanyahu
kordas seda sõnumit, rõhutades, et Jeruusalemm ei rahuldu vähemaga
kui absoluutse võiduga, mis hõlmab kõikide pantvangide naasmist.
Täna sain sõnumi Neta'lt,
emalt, kelle poeg Yinon Tamir, langevarjurite brigaadi sõdur,
langes lahinguis Gazas.
Ta kirjutas mulle: Hävitage kurjus, et nad poleks langenud asjata.
Neta, tahan öelda sulle ja kõikide langenute peredele:
Yinon ja ta sangarlikud sõbrad ei langenud asjata!
Hävitame Hamasi kurjuse!
Viimase 48 tunniga on me sõdurid pidanud lahinguid Khan Yunis'es,
milles kõrvaldasid kümneid terroriste.
Gaza sektori põhjaosas hävitasid me sõdurid raketiheitjaid
ja kõrvaldasid veel kümneid terroriste.
Ka hävitasime viimastel päevadel suure raketitehase, ja see pole ainus.
Vastupidiselt kuuldustele jätkub sõda kõikidel rinnetel edaspidigi,
kuni kõik me seatud sihid on saavutatud.
See on minu korraldus.
See on poliitilise juhtkonna korraldus sõjaväe juhtidele.
See on Iisraeli valitsuse korraldus
Kaitseväele ja kõikidele julgeolekuteenistustele,
ja nad täidavad oma ülesannet.
Iisraeli peaminister rõhutas veel, et riigi sõjasihtide saavutamine,
olenemata rahvusvahelisest soovmõtlemisest, nõuab pikka aega.
Nüüd ütlen seda lihtsalt ja avameelselt:
Võiduks kulub veel pikki kuid, kuid tahame kindlalt seda saavutada.
Ja on veel üks 'aga', väga ränk 'aga'.
Sellal kui me sõdurid annavad elu, et saavutada võit Hamasi üle,
kuulen teisi hääli, mis püüavad neid nõrgestada.
Need seal stuudiotes väidavad: Võit on võimatu!
Ma pole absoluutselt nõus.
Iisrael taotleb minu juhtimisel
ei midagi vähemat kui täielikku võitu Hamasi üle, ja me võidame!
Ütlen veelkord, et kellelgi ei jääks kahtlust:
Taotleme täielikku võitu, mitte lihtsalt Hamasi löömist
või Hamasi kahjustamist, mitte järjekordset raundi Hamasiga,
vaid täielikku võitu Hamasi üle!
Jätkame võitlust täie jõuga, kuni saavutame kõik oma sihid:
Tuua tagasi kõik pantvangid - ja ütlen, et ainult jätkuv sõjaline surve
toob nende vabastamise - Hamasi kõrvaldamine ja tagamine,
et Gaza ei ohustaks enam eal Iisraeli,
et seal poleks neid, kes terroriste koolitavad, rahastavad
ja meile saadavad.
Vastates oma kõne järel Iisraeli pressi küsimustele,
tõrjus peaminister veel välismaiseid üleskutseid kahe riigi lahendusele,
nagu oleks see mingi taasavastatud võluretsept,
mis tagaks Iisraeli kui juudiriigi julgeoleku regionaalsete ohtude vastu.
Seda konflikti pole põhjustanud Palestiina riigi puudumine,
vaid juudiriigi olemasolu.
Seepärast selgitan, et milline ka poleks valitsemiskord lähitulevikus -
leppega või ilma - peab Iisraeli riigil olema julgeolekukontroll
kogu territooriumi üle Jordani jõest läänes.
See on vajalik tingimus!
See on vastuolus suveräänsuspõhimõttega, mis parata!
Ütlen selle tõe meie USA sõpradele,
ja tõrjusin ka katse sundida meile peale
Iisraeli julgeolekut kahjustavat olukorda.
Iisraeli peaminister peaks saama öelda 'ei' isegi me parimaile sõpradele,
ütlema 'ei', kui vaja, ja ütlema 'jah', kui võimalik!
Netanyahu tegi selle avalduse Palestiina omariikluse kohta
vastuseks üleilmsele algatusele, mida ilmselt veab eest Biden'i valitsus
ja mida põhjustab regionaalsete ja globaalsete jõudude kasvav surve.
Küllap seegi konflikt, nagu kõik konfliktid, lõpeb kord,
ja edasine tee peab olema Palestiina riigi rajamine.
See on ainus tee mitte üksnes täita palestiina rahva õigustatud lootusi,
unistusi, püüdlusi, vaid ka - oluline! - tagada püsiv julgeolek Iisraeli rahvale.
Välisministeeriumi esindaja vihjas veel,
et ilma Iisraeli kardinaalsete järeleandmisteta,
olenemata tegelikust olukorrast nii Iisraelis
kui palestiina hallatavail aladel nii Gaza sektoris
kui Läänekaldal Judea, Samaaria ja Jordani oru aladel,
muutuks juudiriigi lõimumine regiooni ülimalt ebatõenäoliseks.
Oleme näinud, et Iisraeli valitsus tahab suhelda oma naabritega.
Iisraeli valitsus juba sõlmis suhted mitme naaberriigiga.
Ja ta taotleb edasist lõimumist.
Ta tahab ilmselt sõlmida suhted Saudi Araabiaga.
Oleme saavutanud selles edu, ja küllap on veelgi võimalik
suhete sõlmimine Iisraeli ja Saudi Araabia vahel.
Kuid oleme Iisraelile öelnud, et nende sihtide saavutamine,
Iisraelile julgeolekutagatiste andmine,
nõuab Iisraelilt ka raskete valikute tegemist.
Tuleb märkida, et USA Kongress toetab ikka vankumatult Iisraeli riiki.
USA seadusandjad ühes Esindajatekoja spiikri Mike Johnson'iga
pidasid palvuse Kapitooliumi künka astmeil,
et toetada pantvange, sh mitut USA kodanikku,
keda verehimuline Hamas siiani Gaza sektoris kinni hoiab.
Tulime taas siia, sest veel on ameeriklasi ja iisraellasi,
kes pole saanud rääkida oma peredega 103 päeva.
Mõned neist peredest on täna siin meie juures ja kõrval.
Oleme siin, kuna Hamas terroriseerib ikka juudi rahvast
ja ohustab Iisraeli riiki.
Jätkates tööd antisemitismi vastu kodu- ja välismaal,
peame ikka rääkima tõde sellest, mida Hamas tegi 7. oktoobril.
Pärast neid rünnakuid oleme kuulnud šokeerivaid üksikasju
ulatuslikust kirjeldamatust vägivallast,
mida Hamasi terroristid teostasid süütute elanike kallal.
Neid üksikasju on raske korrata, ent neid tuleb teadvustada.
Saime teada, et terroristid
vägistasid naisi ja murdsid nende vaagnaluid.
Need loomad lõid imikute päid maha.
Hamas sundis lapsi vaatama oma vanemate piinamist ja tapmist
ning vanemaid vaatama oma laste tapmist.
Oma metsikuses suunasid nad püssitorud juudi naiste üskadele
ja tulistasid halastamatult.
Seda rünnakut, esimest taolist pärast holokausti,
ajendas juudivastane viha, ja me kohus on see kurjus paljastada!
Euroopa Parlamendis Strasbourg'is
andis Euroopa seadusandjate enamus,
sh paremkonservatiivne Euroopa Rahvapartei,
otsustava hoobi selle seadusandliku kogu vasakäärmuslastele,
lükates tagasi nõudmised, et Iisrael teeks vaherahu tingimusteta.
Konservatiivse Rahvapartei blokk surus hoopis läbi resolutsiooni,
mis sidus kõik Iisraelilt vaherahu nõudmised
Hamasi relvitustamise ja kõikide Iisraeli pantvangide vabastamisega.
Resolutsiooni toetas tervelt 312 seadusandjat,
vastuhääli oli kõigest 131.
Tõesti, ei saa vaadata mööda inimelu kaotustest Gazas
ning palestiina rahva humanitaarkitsikusest.
Ent me ei saa ka unustada Iisraeli perede valu,
kes meeleheitlikult ootavad oma lähedaste naasmist.
Tahame kõik, et see lõpeks, ja lahendus on olemas:
Iisraeli pantvangide vabastamine ja Gaza demilitariseerimine.
Erinevalt nn Rahvapartei grupi tasakaalukast käsitlusest,
mis viimaks võitis, kuulutas sotside-demokraatide grupp,
mis koosneb vasakäärmus- ja roheparteidest,
vajadust sundida Iisraeli tingimusteta lõpetama võitlust
Hamasi vastu humanitaarkaalutlustel,
vaikides maha selle strateegilised tagajärjed nii Iisraeli julgeolekule,
Hamasi võimu all elavaile palestiinlastele kui kogu regioonile.
Gaza täielik hävitamine, iga tolli maatasa tegemine
ei too rahu ega õiglust regiooni ega tõsta Iisraeli turvalisust.
Verevalamine peab lõppema kohe!
Humanitaarabi tuleb kiiresti lasta sisse kogu Gazasse
ning sõlmida tuleb viivitamatu ja püsiv relvarahu,
mis ainsana saaks sillutada teed mistahes teostatavale lahendusele.
Iisraeli välisministeerium tunnustas
312 Euroopa seadusandja ülekaalukat toetust Iisraeli enesekaitseõigusele,
nimetades seda pretsedendituks otsuseks juudiriigi toetuseks.
Tänan vaatamast TV7 Iisraeli Uudiseid!
Palun paluge rahu Jeruusalemmale ja päästet Iisraelile!
Lisaks on oluline rõhutada,
et TV7 Israel on annetuspõhine mittetulundusteenistus
ja kõik me tooted on saadaval tasuta.
Seega, kui me päevauudised on teile õnnistuseks
ja te sooviksite aidata meil kulusid kanda,
võite teha annetuse me võrgulehel www.tv7israelnews.com.
Olen Jonathan Hessen. Soovin õnnistud puhkepäevi!
Kui Jumal lubab, näeme jälle me järgmistes saadetes.
Seniks šalom Jeruusalemmast!
Tõlge: Sulev Kivastik